section_heading: Vojna karijera
paragraph_text: Eberhard von Schmettow rođen je 17. rujna 1861. godine u Halberstadtu u staroj šleskoj obitelji. Otac mu je bio Maximilian Graf von Schmettow, dok mu je majka bila Adela Emilia Klothilde von Usedom. Schmettow je u prusku vojsku stupio 1881. godine. Nakon što je služio u raznim vojnim jedinicama, 1901. godine postao je prvim pobočnikom načelnika Glavnog stožera Alfreda von Schlieffena. Godinu dana kasnije imenovan je pobočnikom cara Vilima, da bi u veljači 1911. postao zapovjednikom 5. konjičke brigade. U travnju 1912. dobio je zapovjedništvo nad husarskom brigadom smještenom u Danzigu.